กลต.เข้มกองอสังหาฯ ถือเกิน1ใน3ยึดปันผล
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ก.ล.ต.สั่งกองทุนอสังหาริมทรัพย์ยึดเงินปันผลนักลงทุนที่ถือเกิน 1 ใน 3 ยกให้เป็นเงินแผ่นดิน
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และประธานคณะกรรมการกำกับตลาดทุน เปิดเผยว่า คณะกรรมการกำกับตลาดทุนมีมติให้บริษัทหลักทรัพย์จัดการกองทุน (บลจ.) กันเงินปันผลของผู้ถือหน่วยที่ถือหน่วยลงทุนเกิน 1 ใน 3 ออกจากบัญชีกองทุนรวม โดยไม่ต้องนำมาคำนวณมูลค่าสินทรัพย์สุทธิ (เอ็นเอวี) และยกเงินดังกล่าวให้แก่แผ่นดิน
ทั้งนี้ การห้ามบุคคลหรือกลุ่มบุคคลเดียวกันถือหน่วยลงทุนเกิน 1 ใน 3 ยกเว้นเป็นนิติบุคคลบางประเภท เช่น ประกันสังคม เพื่อไม่ให้ใช้กองทุนเป็นเครื่องมือบริหารจัดการทรัพย์สินหรือเพื่อประโยชน์ทางภาษี และไม่ให้ บลจ.จ่ายเงินปันผลส่วนที่เกิน แต่ยังไม่มีข้อกำหนดว่าจะดำเนินการกับเงินปันผลส่วนนี้อย่างไร
“สำหรับกองทุนรวมที่จัดตั้งแล้ว หากพบว่ามีการถือหน่วยลงทุนเกินอัตราที่กำหนด ให้ บลจ.กันเงินส่วนที่ไม่อาจจ่ายเป็นเงินปันผลออกจากบัญชีของกองทุนรวม พร้อมทั้งให้ขอมติจากผู้ถือหน่วยลงทุนว่าจะยกเงินดังกล่าวให้แก่แผ่นดิน หรือจะคงเงินดังกล่าวไว้ในบัญชีที่กันไว้หลังจากนั้นให้ขอความเห็นชอบจากสำนักงาน ก.ล.ต. เพื่อแก้ไขเพิ่มเติมโครงการต่อไป” นายธีระชัย กล่าว